บลจ.กรุงศรีทำใจปีนี้ดัชนีหุ้นติดลบ
บลจ.ทำใจ ปีนี้ตลาดหุ้นติดลบ เหตุบรรยากาศการลงทุนเสียหลังดัชนีหุ้นดิ่งแรง แต่ยังเชียร์ลงทุนระยะยาว
27 ก.ย. 2554

บลจ.ทำใจ ปีนี้ตลาดหุ้นติดลบ เหตุบรรยากาศการลงทุนเสียหลังดัชนีหุ้นดิ่งแรง แต่ยังเชียร์ลงทุนระยะยาว
นายประภาส ตันพิบูลย์ศักดิ์ ประธานเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) กรุงศรี กล่าวว่า ปีนี้มีความเป็นไปได้สูงที่ดัชนีตลาดหลักทรัพย์จะปิดสิ้นปีที่ระดับต่ำกว่าดัชนีปิดเมื่อสิ้นปี 2553 ที่ 1,032.76 จุด เพราะหลังจากที่ดัชนีปรับตัวลดลงแรง จากความกังวลต่อปัญหาหนี้สาธารณะในยุโรปและการแก้ปัญหาเศรษฐกิจของสหรัฐอเมริกา ทำให้บรรยากาศการลงทุนเสียไป 
“โอกาสที่ตลาดหุ้นจะปรับขึ้นมาแรงๆ คงจะยาก เพราะเมื่อปรับขึ้นมาก็จะมีนักลงทุนที่กำไรขายทำกำไร และนักลงทุนที่ยังขาดทุนอยู่แต่ยอมขายเพราะกลัวว่าจะขาดทุนมากขึ้น และหลังจากนี้มีความเป็นไปได้สูงที่ดัชนีจะแกว่งตัววันละประมาณ 20 จุด” นายประภาส กล่าว
พร้อมกันนี้นายประภาสยังกล่าวในงานสัมมนาเรื่อง “อนาคต...กำหนดได้...” ว่า โดยสถิติที่ผ่านมาตลาดหุ้นไทยจะแกว่งตัวประมาณ 20-30% ต่อปี ดังนั้นมีความเป็นไปได้ที่ปีนี้ดัชนีจะเคลื่อนไหวอยู่ระหว่าง 850-1,150 จุด
“พฤติกรรมของตลาดหุ้นไทยเป็นแบบนี้ทุกปี เพราะฉะนั้นถ้าเข้าใจเศรษฐกิจจะทำใจได้” นายประภาส กล่าว
อย่างไรก็ตาม นายประภาส กล่าวว่า หากเศรษฐกิจโลกไม่เข้าสู่ภาวะถดถอย เชื่อว่ามาตรการภาครัฐที่ลดภาษีนิติบุคคลและเพิ่มค่าจ้างจะช่วยให้ไทยสามารถรับมือกับวิกฤตเศรษฐกิจโลกในรอบนี้ได้ 
“ในปีหน้าคาดว่าผลประกอบการของบริษัทจดทะเบียนจะเติบโตประมาณ 10-15% และอัตราส่วนราคาต่อกำไร (P/E) จะอยู่ระหว่าง 89 เท่า และอัตราเงินปันผลตอบแทนจะอยู่ที่ 4.5% ซึ่งถือเป็นระดับที่เหมาะสำหรับนักลงทุนระยะยาว” นายประภาส กล่าว
นายกิตติรัตน์ ณ ระนอง รองนายกรัฐมนตรีและ รมว.พาณิชย์ กล่าวในงานสัมมนาว่า จากนโยบายที่เพิ่มสัดส่วนการบริโภคในประเทศจะทำให้บริษัทที่เน้นการตลาดในประเทศจะมีโอกาสที่ดีมากกว่าธุรกิจที่เน้นการส่งออก แต่หากเป็นการส่งออกสินค้าที่ราคาไม่สูงจะยังสามารถรักษาระดับการส่งออกไว้ได้เพราะผลจากปัญหาทางเศรษฐกิจจะทำให้ประชาชนชะลอการซื้อสินค้าฟุ่มเฟือย
“ตลาดหุ้นไทยที่ปรับลดลงมากกว่าตลาดอื่นในภูมิภาค เพราะที่ผ่านมาตลาดไทยปรับเพิ่มขึ้นมากกว่าภูมิภาค ทำให้นักลงทุนต่างชาติขายทำกำไร เก็บเงินสดเอาไว้” นายกิตติรัตน์ กล่าว